ለማኀበሩ አባላትም እነደ ታናሽ ወንድም በርቱ ከፊት ይልቅ ጸንታችሁ ቁሙ ብዬ በትህትና መልዕክቴን ለማስተላለፍ እወዳለሁ፡፡ የመንግሰት የደህንነት ባለስልጣናትን ይዘው ሊያስፈራሩ የሚፈልጉትን ስታዩ አትደንግጡ ይልቁንም ከኛ ጋር ያለው ከነሱ ጋር ካለው ይበልጣል ብላችሁ ተጽናኑ፡፡ በጊቢ ጉባዬ በኩል ላለፋችሁ የማኅበሩ አባላት ወይም እንደኔ ዛሬ የማኅበሩ አባል ያልሆናችሁ በምርቃታችን ጊዜ የተሰጠንን ስጦታ አስታውሱት- መስቀሉን ማለቴ ነው፡፡ ብዙ ሚስጥር ያለው ነገር መሆኑን እያደር እንረዳዋለን፡፡ እኔ አስካሁን ከአንገቴ አልለየሁትም ሺዎች ደግሞ በልባቸው አትመው እንደያዙት አምናለሁ፡፡ ጌታችን መድኃኒታችን ኢየሱስ ክርስቶስ ከጌታው የሚበልጥ ሎሌ የለም ብሎ እንዳስተማረን ሰድበውት ከሆነ ሰትሰደቡ አይክፋችሁ ከስሰውት ከሆነ በሀሰት ብትከሰሱ አትረበሹ በአጋንንት አለቃ ሰይጣንን ያስወጣል ብለውት ከሆነ ማኅበረ ሰይጣን ብለው ቢጠሩአችሁ አትደነቁ፡፡
